C 283/50
BG
Официален вестник на Европейския съюз
11.8.2023 г.
Четвъртък, 16 февруари 2023 r.
6. подчертава, че планирането на градската инфраструктура следва да бъде разработено в съответствие със законодателството на ЕС в областта на пътната безопасност, включително със стандартите за безопасност за колоезденето; призовава Комисията да ускори работата си по насоките относно свързаните с качеството изисквания за висококачествена и безопасна велосипедна инфраструктура, предвидени в Директивата относно управлението на безопасността на пътните инфраструктури (5); подчертава, че е необходимо да се подобрят технологиите за интелигентни транспортни системи, така че те да могат по-добре да разпознават велосипедистите по пътищата; 7. призовава Комисията да признае велосипедната промишленост, включително производството на акумулаторни батерии за електрически велосипеди и кръговата икономика, по-специално МСП, като легитимни партньори в екосистемата за мобилност на промишлената стратегия на ЕС и в програмите за промишлена инфраструктура и схемите за финансиране; призовава Комисията и държавите членки да насърчават проекти в областта на колоезденето и свързаните с него сектори като мобилност, туризъм, здравеопазване и спорт, наред с другото; 8. призовава Комисията и държавите членки да подкрепят производството на „произведени в Европа“ велосипеди и компоненти, като по този начин стимулират конкурентоспособността на промишлеността на ЕС, чрез преодоляване на недостига на инвестиции, поддържане на еднакви условия на конкуренция в световен мащаб и стимулиране на връщането на производството и сигурността на веригата на доставки, както и чрез насърчаване на висококачествени работни места, създаване на велосипедни клъстери и подобряване на професионалното обучение, свързано със сектора; 9. призовава Комисията и държавите членки да гарантират достъпността на колоезденето за лица с намалена подвижност, както и да направят колоезденето финансово достъпно за уязвимите групи; отбелязва, че Европейският социален фонд за климата и структурните и инвестиционните фондове могат да помогнат на тези, които са най-силно засегнати от „транспортна бедност“, като подкрепят закупуването на велосипеди или достъпа до услуги за съвместно ползване на велосипеди; 10. призовава Комисията, държавите членки и регионалните и местните органи да провеждат образователни кампании и обучение, включително информационни кампании, с цел повишаване на осведомеността относно пътната безопасност и подпомагане на безопасното използване на велосипеди и електрически велосипеди; освен това призовава Комисията да предложи насоки относно безопасното колоездене (каски, възрастови ограничения, превоз на деца и др.) и изисква да се обърне специално внимание на насърчаването на колоезденето сред жените и възрастните хора, по-специално като се подобри безопасността; 11. отбелязва в този контекст, че правилното прилагане и наблюдение са от съществено значение за безопасността и сигурността на ползвателите, и призовава да се постави акцент върху прилагането на съществуващите правила, за да се гарантира взаимното зачитане на различните видове транспорт; 12. подчертава потенциала на електрическите велосипеди за повишено използване на велосипедния транспорт; отбелязва, че за да се поддържа бързото внедряване и достъп до електрически велосипеди, е необходимо на електрически подпомаганите велосипеди, които могат да достигнат скорост до 25 км/ч, да се даде подходяща правна квалификация както в законодателството на ЕС, така и в националното законодателство; 13. посочва, че при жилищното планиране следва да се обърне дължимото внимание на безопасните и сигурни места за паркиране на велосипеди и капацитета за зареждане на електрически велосипеди; 14. насърчава дружествата, публичните организации и институциите да насърчават колоезденето чрез специфични стимули, включително програми за служителите и създаването на достатъчно места за паркиране на велосипеди със зарядни устройства за електрически велосипеди, както и чрез осигуряване на подходящи санитарни съоръжения; 15. подчертава, че е необходимо велосипедният туризъм и колоезденето в селските райони да бъдат подкрепени чрез ускоряване на развитието на мрежата EuroVelo и нейните 17 маршрута, по-специално като се осигури по-силна подкрепа и като се използват полезните взаимодействия с мрежата TEN-T; 16. насърчава държавите членки да намалят ставките на ДДС за доставката, наемането и ремонта на велосипеди и електрически велосипеди; 17.
призовава Комисията да обяви 2024 г. за „Европейска година на колоезденето“;
18. възлага на своя председател да предаде настоящата резолюция на Комисията и на държавите членки и техните парламенти.
(5)
Директива (ЕС) 2019/1936 на Европейския парламент и на Съвета от 23 октомври 2019 г. за изменение на Директива 2008/96/ЕО относно управлението на безопасността на пътните инфраструктури (ОВ L 305, 26.11.2019 г., стр. 1).